তরুণ-তরুণীর জুটি অসাধারণ সব রঙিন পোশাক পরে ঘুরে বেড়াচ্ছে সর্বত্র। কী ভীষণ রঙিন! মেয়েদের চুল ট্র্যাডিশনাল লুকে পরিপাটি। খোঁপায় ফুল গুঁজে গুঁজে রাখা। পায়ে কনে জুতো। পোশাক দেখবো, নাকি সৌন্দর্য্য! জিমিনের দ্বারস্থ হই। এই পোশাকের রহস্য কি, জিমিন? ও জানায়, এর নাম হ্যানবুক। ট্র্যাডিশনাল কোরিয়ান কস্টিউম। তোমরা এখানে যা দেখছো, এর ডিজাইন, রঙের ব্যবহার অরিজিনাল হ্যানবুকের চেয়ে কিছুটা ভিন্নতর নিশ্চয়। এটাকে হ্যানবুকের ফিউশন বলতে পারো। পোশাকে যাদেরকে দেখছি, এরা তো প্রায় সবাই কোরিয়ান তরুণ-তরুণী? হ্যাঁ। কোরিয়ান তরুণ-তরুণীরা এখানে এসে হ্যানবুক পরে সারাদিন ঘুরে বেড়ায়। এর মাধ্যমে হয়তো তারা আমাদের প্রাচীন ঐতিহ্যকে খুঁজে পেতে চেষ্টা করে। তুমিও চেষ্টা করে দেখতে পারো! এখানে অনেক শোরুম রয়েছে যারা হ্যানবুক ভাড়া দেয়। দশ হাজার ওয়নের মধ্যেই দুই সেট পেয়ে যাবে হয়তো। সাথে অঙ্গসজ্জা ফ্রি। জিমিন হো হো করে হাসতে থাকে। আমি মাফ চাই। বাঙাল চামড়ায় এই মহারঙিন হ্যানবুক আমাকে মানাবে না। তাছাড়া এটা তো জুথবদ্ধতার ব্যাপার। ‘আমি কোথায় পাব তারে, আমার মনের মানুষ যেরে!’